SKRIFTLIG FORESPØRGSEL E-1697/01

af Michl Ebner (PPE-DE) til Kommissionen

(14. juni 2001)

Om: Støtte til biler der kører på hydrogen

Hydrogen har i generationer været anvendt som råstof til industri og som energikilde. Også i bilindustrien har man siden 70'erne testet hydrogenmotorer, der har vist sig at være et godt alternativ til de sædvanlige forbrændingsmotorer, der kører på olieprodukter. Gennem øget anvendelse af denne teknik vil drivhuseffekten, der for 10 procents vedkommende skyldes landevejstrafikken, kunne reduceres kraftigt.

Kan Kommissionen oplyse, i hvilken udtrækning den støtter denne udvikling gennem forskningsaktiviteter eller andre programmer inden for vedvarende energi?

Kan Kommissionen desuden oplyse, om den også skaber de lovmæssige, økonomiske og organisatoriske rammebetingelser for, at hydrogen på trafikknudepunkter kan erhverves i tilstrækkelig mængde til rimelige priser?

Svar afgivet på Kommissionens vegne af Loyola de Palacio

(3. september 2001)

Kommissionen har i flere år været opmærksom på mulighederne i en eventuel overgang fra fossil energi til brint. Det er især på transportområdet afhængigheden af olie er næsten total (over 98 %). Grønbogen om energiforsyningssikkerhed(1) gav startskuddet til debat om alternative brændstoffer i transporten. Desuden har Kommissionen en meddelelse om alternative brændstoffer og køretøjer på beddingen. I øjeblikket ser det lidet sandsynligt ud at brint kan levere en væsentlig andel før 2010, men skal de ambitiøse mål for 2020 nås, kommer brint til at spille en betydelig rolle.

Brint kan på en gang løse problemer med luftkvalitet, drivhusgasemissioner, energiforsyningssikkerhed og afhængighed af olieproducenter.

Under rammeprogrammet for forskning og teknologiudvikling, særlig særprogrammet om ikke-nuklear energi, er der ydet støtte til et betydeligt antal projekter om produktion og oplagring af brint og om udvikling af brændselsceller. Hidtil er Kommissionens støtte under det femte rammeprogram løbet op i 95 mio. EUR, som hovedsagelig er gået til brændselsceller, produktion og oplagring af brint ud fra forskellige kilder, udvikling af normer og standarder, sikkerhed, distributionsinfrastruktur samt udvikling og demonstration af brændselscellekøretøjer.

I øjeblikket støtter Kommissionen flere større projekter inden for forskning og teknologiudvikling:

- FUERO-projektet (samlede omkostninger: 38 mio. EUR, EU-tilskud: 21,3 mio. EUR) udvikler komponenter og systemer til brændselsceller og brint til køretøjer. 67 europæiske organisationer fra 13 lande (Belgien, Danmark, Tyskland, Grækenland, Frankrig, Italien, Nederlandene, Østrig, Sverige, Storbritannien, Norge, Tjekkiet og Israel) og flere europæiske bilproducenter deltager i FUERO-projektet.

- CUTE- og ECTOS-projekterne: 10 europæiske byer (Amsterdam, Barcelona, Hamborg, London, Luxembourg, Madrid, Porto, Reykjavik, Stockholm og Stuttgart) er på vej til at indføre brint i deres kollektive transport. Brinten produceres lokalt i hver by, som opbygger brintservicestationer og indsætter tre busser i deres kollektive trafik i to år.

- Kommissionen er i færd med at sætte flere projekter i gang som skal undersøge hvilke muligheder der er for at opbygge en påfyldningsinfrastruktur på europæisk plan, og hvilke juridiske, økonomiske, miljømæssige, sociale og organisatoriske spørgsmål der skal løses for at opbygge en infrastruktur på tværs af grænserne.

(1) KOM(2000) 769 endelig udg.